D Grafschaft Bade het insgsamt 11  Ämter gha, wo ma nach innere un üssere Ämter unterschide het. Di acht innere Ämter si Birmischtorf, Dietike, Äredinge, Gäbischtorf, Lüggere, Rohrdorf, Siggeamt u Wettige gsi, di üssere Kaiserschtuel, Klingnau u Zurzi. Zu de letsch gnannte Ämter hei au d Kirchspil Kadelburg, Lienheim u Hohetenge gehört. Si si jewils vo eme Untervogt verwaltet worde. D rechtlich Situation isch in de Grafschaft Bade kompliziirt gsi, was öfter emol zu Konflikt gführt het. S het insgsamt 30 verschidnige Inhaber vo de hohe u nidrige Grichtsbarkeit gäh. D Schtädt Bade, Brämgarte u Mellige hei ihri eigni Grichtsbarkeit gha u teilwis au di über Nachbardörfer. Dederzu si als Grichtsherre zum Bischpil s Chloschter Wettige, d Johanniterkommende vo Lüggere, s Chloschter Sankt Blasie u de Fürschtbischof vo Konschtanz cho.